
ΔΕΛΤΙΟ ΤΥΠΟΥ
                                                                                                             04.11.2015
Με γραπτή ερώτησή του, ο βουλευτής Κορινθίας Χρίστος Δήμας καλεί το Υπουργείο Πολιτισμού και Αθλητισμού να προχωρήσει σε άμεσες ενέργειες προκειμένου να διασφαλιστεί η ομαλή και σε πλήρες ωράριο λειτουργία του αρχαιολογικού χώρου της Αρχαίας Νεμέας. Στο κείμενο της ερώτησης, ο Χρίστος Δήμας σημειώνει πως πριν λίγες μέρες έληξαν οι συμβάσεις των εποχικών απασχολούμενων με αποτέλεσμα ο αρχαιολογικός χώρος να μην είναι ανοιχτός για το κοινό τα Σαββατοκύριακα και τις αργίες. Τονίζει μάλιστα πως οι επισκέπτες του αρχαιολογικού χώρου έχουν αυξηθεί κατά 35% το τελευταίο διάστημα, αύξηση που αφορά κυρίως τα Σαββατοκύριακα με αποτέλεσμα αφενός οι επισκέπτες να απογοητεύονται που ο χώρος δεν είναι προσβάσιμος, αφετέρου να χάνονται έσοδα αλλά και να ανακύπτουν ζητήματα ασφαλείας.

Συγκεκριμένα στο κείμενο της ερώτησης αναφέρεται:
Προς: Υπουργείο Πολιτισμού και Αθλητισμού
Θέμα: Σοβαρά προβλήματα στον αρχαιολογικό χώρο της Αρχαίας Νεμέας
Ο αρχαιολογικός χώρος της Αρχαίας Νεμέας, βρίσκεται στην ανατολική Κορινθία, και θεωρείται ως ένας από τους σημαντικότερους αρχαιολογικούς χώρους της Κορινθίας αλλά και της Ελλάδας. Χιλιάδες άνθρωποι επισκέπτονται κάθε χρόνο την περιοχή για να θαυμάσουν τα ευρήματα που εκτίθενται στο μουσείο και άλλα σπουδαία μνημεία όπως το ναό του Δία και το Στάδιο. 
Από την 1η Νοεμβρίου όμως ο αρχαιολογικός χώρος αντιμετωπίζει σοβαρά προβλήματα λόγω έλλειψης προσωπικού. Συγκεκριμένα την 31η Οκτωβρίου έληξε η σύμβαση 13 φυλάκων που εργάζονταν ως εποχικό προσωπικό, με αποτέλεσμα ο αρχαιολογικός χώρος να μην είναι ανοικτός για το κοινό τα Σαββατοκύριακα, που είναι κατεξοχήν μέρες υψηλής επισκεψιμότητας. Αποτέλεσμα είναι οι επισκέπτες που φτάνουν με τουριστικά λεωφορεία στον αρχαιολογικό χώρο, τελικά να μην μπορούν να τον επισκεφτούν και να αποχωρούν απογοητευμένοι. Την ίδια στιγμή χάνονται έσοδα από την αδυναμία να εκδοθούν εισιτήρια ενώ παράλληλα, εγείρονται σοβαρά ερωτήματα και για την ασφάλεια του χώρου. Αξίζει να σημειωθεί ότι τους τελευταίους μήνες η επισκεψιμότητα στον αρχαιολογικό χώρο της Αρχαίας Νεμέας είχε αύξηση κατά 35% περίπου, με τις περισσότερες επισκέψεις να γίνονται τα Σαββατοκύριακα. 
Υπενθυμίζεται ότι σε απάντησή σας σε ερώτησή μου για αντίστοιχο ζήτημα (αρ.πρ.55/08.10.2015), ο κ. Υπουργός (ερ.φ.1 30/10/2015) σημείωσε πως με έγγραφό προς το Υπουργείο Εσωτερικών και Διοικητικής Ανασυγκρότησης, το Υπουργείο Πολιτισμού και Αθλητισμού ζήτησε την έκδοση κατανομής πρόσληψης προσωπικού προκειμένου να προωθηθούν οι εκκρεμότητες διορισμών μόνιμου φυλακτικού προσωπικού μέσω ΑΣΕΠ. Μάλιστα, προβλέπεται άμεσα να καλυφθούν με μετάταξη δύο θέσεις (ΔΕ Φύλαξης – Πληροφόρησης, ειδικότητας ΔΕ Ημερησίων Φυλάκων Αρχαιοτήτων).
Βάσει των ανωτέρω, ερωτάται ο κύριος Υπουργός:
· Υπάρχει αντίστοιχη πρόβλεψη του Υπουργείου ώστε άμεσα να μεταταχθεί ή να διοριστεί μέσω διαδικασιών ΑΣΕΠ προσωπικό φύλαξης για τον αρχαιολογικό χώρο της Αρχαίας Νεμέας; Πόσα άτομα προβλέπονται και πότε να αναμένονται οι σχετικές διαδικασίες;
· Πότε αναμένεται το μουσείο να καταστεί άμεσα επισκέψιμο για το κοινό με πλήρες ωράριο λειτουργίας; 
· Για ποιόν λόγο το Υπουργείο δεν προνόησε ώστε να βρεθεί εγκαίρως το απαραίτητο προσωπικό ώστε να μην δημιουργηθούν προβλήματα λειτουργίας στον αρχαιολογικό χώρο;  




